**Zápisnica**

**z riadneho valného zhromaždenia konaného dňa 26. apríla 2017 o 14,00 hodine v budove Auly Ekonomickej univerzity v Bratislave**

 Pred konaním Valného zhromaždenia sa konalo odborné diskusné podujatie na tému **Fiškálne Rady vo svete a na Slovensku.**

Je dôležité pre vývoj ekonomiky aby v štáte pôsobila nezávislá Finančná rada? Čo je úlohou Fiškálnych rád? Akú úlohu má Fiškálna rada na Slovensku?

Aké sú aktuálne témy Fiškálnej rady na Slovensku?

**Tému predniesol :  Ing. Ivan Šramko, predseda Rady pre Rozpočtovú zodpovednosť**

Prednesená téma vyvolala u prítomných živú diskusiu, v ktorej vystúpili p. Révay, p. Marková, p. Pánek, p. Sirotka, p. Bielčik a p. Micheľová.

1. Riadne valné zhromaždenie otvoril Ing. Andrej Révay, ktorý v mene Správnej rady navrhol viceprezidentku Ing. Vieru Bakošovú na predsedu Valného zhromaždenia SAF.

 Podľa prezenčnej listiny bolo na VZ z celkového počtu 94 členov s hlasovacím právom prítomných 26 členov a 2 hostia. Počet prítomných členov predstavuje viac ako 1/5 z celkového počtu riadnych členov ( 19 ), čo znamená, že podľa článku 13 stanov bolo VZ uznášaniaschopné.

 Predsedajúci privítal účastníkov VZ a konštatoval, že pozvánku s programom VZ dostali všetci členovia SAF. Predsedajúci predniesol program VZ, ku ktorému neboli vznesené žiadne pripomienky a doplňujúce návrhy.

**Program VZ:**

1. Otvorenie
2. Voľba zapisovateľa a overovateľov zápisnice z VZ, voľba volebnej a návrhovej komisie
3. Správa o činnosti asociácie za rok 2016 a zámery SAF na rok 2017
4. Správa Rady starších za rok 2016
5. Správa o hospodárení v roku 2016 a návrh rozpočtu na rok 2017
6. Stanovisko revíznej komisie k hospodáreniu SAF v roku 2016
7. Voľby do orgánov SAF
8. Zmena Stanov SAF
9. Diskusia
10. Schválenie uznesenia z riadneho Valného zhromaždenia
11. Záver, občerstvenie

***K bodu 2)*** Predsedajúca VZ predniesla návrh :

1. za zapisovateľa: Micheľová
2. za overovateľa zápisnice: Daniel
3. za členov volebnej komisie: Sloviak, Bielčik, Dzurková.

Z pléna neboli k návrhu vznesené žiadne pripomienky ani nové návrhy.

**Hlasovanie:** návrhy predsedajúceho boli jednohlasne schválené.

***K bodu 3)***Správu o činnosti asociácie za rok 2016 a zámery na ďalšie obdobie predniesol prezident SAF Ing. A. Révay, ktorý vo svojom vystúpení vyzdvihol kľúčové výsledky práce SAF. Správu dostali všetci účastníci v materiáloch na VZ.

Prezident SAF zhodnotil činnosť asociácie podľa jednotlivých oblastí. Konštatoval, že úlohy za uplynulé obdobie boli splnené. Poďakoval vedúcim komisií za prácu vykonanú v roku 2016. Vyhodnotil  plnenie rozpočtu, prezentoval  hlavné smery zamerania činnosti na rok 2017 a vyzval členov na zvýšenú aktivitu pri plnení plánu činnosti SAF.

***K bodu 4)*** *Správa Rady starších bola podrobne uvedená v materiáloch na VZ*

Správu Rady starších v mene predsedníčky p. Zelmanovej predniesla členka Rady starších p. Šnircová. Konštatovala že boli naplnené hlavné ciele SAF v roku 2016 tak po obsahovej stránke ako i formálnej stránke. Pripomenula, že písomnú správu majú členovia k dispozícii v písomnej podobe. Navrhla VZ schváliť Správu o činnosti za rok 2016 ako aj zámery na rok 2017 v plnom rozsahu. Rada starších odporúča v ďalšom období venovať zvýšenú pozornosť tvorbe členskej základne a jej zapájaniu do činnosti SAF.

***K bodu 5)***Správu o hospodárení s podrobnejším vysvetlením disproporcií v príjmovej a výdavkovej časti plnenia rozpočtu v roku 2016 predniesla tajomníčka SAF p. Micheľová. Konštatovala, že hlavné položky rozpočtu boli čerpané hospodárne a celkové hospodárenie bolo prebytkové. Tajomníčka Micheľová tiež predniesla návrh rozpočtu na rok 2017, podrobnejšie vysvetlila jednotlivé položky. Správu o hospodárení 2016 ako aj rozpočet na rok 2017 dostali prítomní v písomnej podobe.

***K bodu 6)***Správu revíznej komisie predniesla p. Marková. Revízna komisia odporučila VZ schváliť hospodárenie SAF za rok 2016, účtovnú závierku za rok 2016 bez pripomienok ako aj rozpočet na rok 2017. Správa revíznej komisie je súčasťou písomných materiálov k VZ.

***K bodu 7)*** Predseda VZ vyzvala volebnú komisiu na uskutočnenie volieb Rady starších a člena Správnej rady.

Ing. Sloviak predniesol návrh, aby VZ v súlade so Stanovami SAF schválilo na obdobie 3 rokov **za členov Rady starších Miloslavu Zelmanovú, Karola Vlachynského, Boženu Hrvoľovú, Františka Sieklika, Janu Šnircovú a Romana Dvorčáka.**

Ide o doterajších členov Rady starších. Navrhol, aby sa hlasovalo spoločne za všetkých navrhovaných členov. Pretože neboli vznesené námietky ani pozmeňujúce a doplňujúce návrhy, predsedajúci dal hlasovať.

**Hlasovanie:** Za 26 členov, Proti: 0, Zdržal sa: 0.

Predseda volebnej komisie Sloviak konštatoval, že Rada starších bola v navrhnutom zložení zvolená na obdobie 3 rokov.

**p. Sloviak** potom predniesol v mene Správnej rady SAF návrh, aby VZ zvolilo za člena Správnej rady p. Krajčoviča, riaditeľ spoločnosti IGT Slovakia Corporation, nakoľko doterajší člen p. Galamboš sa tejto funkcie v zmysle Stanov vzdal.

**Hlasovanie:** Za 26 členov, Proti: 0, Zdržal sa: 0.

p. Sloviak konštatoval, že navrhnutý kandidát p. Krajčovič bol jednohlasne schválený za člena Správnej rady SAF .

***K bodu 8)*** Predseda VZ vyzvala člena volebnej komisie p. Bielčika k predneseniu Návrhuzmien v Stanovách SAF zo dňa 4. 4. 2006 nasledovne :

Článok 3 – **Sídlo asociácie**

Pôvodné znenie článku sa vypúšťa a nahrádza sa novým znením :

Sídlo asociácie je Drieňová ul. 3, 821 01 Bratislava

 A ) V Článku 9 – **Správna rada asociácie** sa vkladá nový odsek č. 3 v nasledovnom znení :

 V prípade, že počet členov Správnej rady sa v priebehu medzi dvomi Valnými

 zhromaždeniami zníži, má Správna rada právo kooptovať nového člena.

 Kooptovaného člena Správna rada potvrdí na svojom zasadnutí 2/3 väčšinou svojich hlasov.

 Kooptovaný člen Správnej rady musí byť na najbližšom riadnom Valnom zhromaždení

 potvrdený voľbou v zmysle bodu 1 čl. 9, Stanov.

 B) Doterajšie odseky č. 3, 4, 5 sa označujú ako odseky č. 4, 5, 6.

Predseda volebnej komisie Sloviak dal hlasovať

**Hlasovanie:** Za 26 členov, Proti: 0, Zdržal sa: 0.

Predseda volebnej komisie Sloviak konštatoval, že navrhnuté zmeny v Stanovách SAF boli jednohlasne schválené.

***K bodu 9)*** Predseda VZ vyzvala prítomných k diskusii***.*** V diskusii neboli vznesené žiadne pripomienky ani príspevky.

***K bodu 10) p. Micheľová*** predniesla Návrh uznesenia z riadneho Valného zhromaždenia, ktorý prítomní jednohlasne schválili. Uznesenie z riadneho Valného zhromaždenia asociácie je prílohou č.1 tejto zápisnice.

***K bodu 11) p. Bakošová*** ukončila rokovanie VZ a odovzdala slovo prezidentovi Révayovi. Ten konštatoval, že všetky body programu boli prerokované, poďakoval za aktívny prístup členov a hostí na VZ a pozval prítomných na malé občerstvenie.

V Bratislave, 26. apríla 2017

Zapísala: Ing.Želmíra Micheľová, tajomníčka SAF

Overovateľ zápisnice: JUDr. Ing. Peter Daniel

Ing. Viera Bakošová, predseda VZ

 Ing. Andrej Révay, prezident SAF